钦定古今图书集成/明伦汇编/氏族典/第067卷 > 朱瑞
## 钦定古今图书集成/明伦汇编/氏族典/第067卷 > 朱瑞

按《北史朱瑞传》，“瑞字元龙，代郡桑干人。尔朱荣引为
大行台郎中，甚见亲任，以为黄门侍郎，仍中书舍人，
封阳邑县公。及元颢内逼，从车驾于河阳，除侍中，兼
吏部尚书，改封北海郡公。庄帝还洛，改封乐陵郡公。
瑞虽为尔朱荣所委，而善处朝廷间，帝亦赏遇之，转
沧州大中正。时尔朱天光拥众关右，帝招纳之，乃以”
瑞兼尚书左仆射，为西道大行台，以慰劳焉。会尔朱
兆入洛，还京师。都督斛斯椿先与瑞有隙，数谮之于
世隆，世隆遂诛之。太昌初，赠开府仪同三司、青州刺
史，谥恭穆。